Sdr. Hygum: Onsdag tidlig morgen gik der ild i en lagerbygning hos Danish Agro Foderstof på Ribevej i Sdr. Hygum nær Rødding.

Kort før klokken halv otte fortæller både politi og brandvæsen på Twitter, at der stadig er liv i branden, men den er nu under kontrol.

TrekantBrand modtog meldingen om branden klokken 04:56, og ifølge Syd & Sønderjyllands Politi er der ikke kommet meldinger om personskade i forbindelse med branden.

Branden var dog undervejs så kraftig, at flammerne kunne ses gennem taget, og der er blevet tilkaldt hjælp til slukningen fra stationerne i Gram, Jels, Skodborg, Ribe og Vejen.

I forbindelse med branden var Ribevej blevet spærret for gennemkørsel, men der er nu igen åbnet for trafik.